Ef banna á blóðtöku hryssna alveg ætti allt eins að banna allt búfjárhald á Íslandi segir formaður Dýraverndarsambands Íslands. Mikilvægt sé þó að refsa fyrir illa meðferð á dýrum.
Ef leggja á blóðtöku hryssna á Íslandi af, væri réttast að hætta öllu búfjárhaldi. Dæmi eru um illa meðferð dýra í öllum geirum að mati formanns Dýraverndarsambands Íslands. Náið eftirlit með dýrahaldi er nauðsyn og gott að lögreglurannsókn fer fram á blóðtöku hryssna á nokkrum stöðum sem uppvís urðu að illri meðferð að mati formannsins.
Mörgum hefur verið heitt í hamsi í umræðum um blóðtöku hryssna sem stunduð er hér á landi. Hallgerður Hauksdóttir formaður Dýraverndarsambands fagnar því að málið sé komið upp á yfirborðið en telur talsverðs misskilnings gæta. Fjölmargar umsagnir hafi til dæmis borist Umhverfisstofnun vegna óska fyrirtækisins Ísteka um aukin umsvif í blóðtöku til lyfjagerðar. Umhverfisstofnun fjalli eingöngu um umhverfissjónarmið og leyfisveitingar en ekki dýravernd. Yfirsýn skorti og umræðan sé of tilfinningaþrungin. Á Íslandi séu hross ekki eingöngu haldin sem reiðhross og ræktunarhross eins og víða annars staðar heldur einnig sem búfé sem sé slátrað. Margir séu viðkvæmir fyrir því.
Það sem hefur slegið okkur og mig sérstaklega í þessu svo ég tali nú fyrir mig sem formaður í félaginu það er hvernig þetta dýrahald er tekið út fyrir sviga og áherslan á að afleggja það sem lausn við ákveðnum tilvikum þarna eru alvarleg tilvik þar sem farið er illa með dýr. Ef það væri útgangspunktur um kröfu um að afleggja þetta dýrahald þá þyrftum við í raun og veru að fara fram á að allt dýrahald yrði aflagt vegna þess að það er farið illa með dýr í öllu dýrahaldi. Það eru alltaf einhverjir sem fara illa með dýr. Okkar sjónarmið er að það þurfi fremur að stoppa það og eftirlit þurfi að halda þannig að slíkt gerist ekki og að slíkir aðilar sæti refsingum. Fremur en það að afleggja allt dýrahald þegar einstök tilvik koma upp
Hallgerður nefnir dæmi. Ekki hafi komið fram krafa um að leggja af allar sýningar og keppni á hestum þótt alvarlegir áverkar hafi komið fram á kjálkabeini hrossa vegna tiltekinna mélategunda. Eingöngu hafi verið krafa um að hætta notkun mélanna. Dæmi megi einnig nefna úr kúabúskap og fleiri búgreinum.
Þannig að það er mjög sérstakt í þessu máli að krafa komi um að afleggja alveg þetta dýrahald á grundvelli tilvika. Þið eruð dýraverndarsamband þannig að þið teljið engu að síður að það sé óhætt að stunda þessa blóðtöku? Við getum ekki lagt nákvæmt mat á það hversu mikið blóð er hægt að taka og hversu oft og annað slíkt. Við erum ekki sérfræðingar í því. En þetta hrossahald sem slíkt það hvernig þessi hross eru haldin sem búfé það er hvað besta velferð í þeirra aðbúnaði af öllum búfénaði á Íslandi. Það kemur fram í því að afföll eru mjög lítil framleiðslutengdir sjúkdómar finnast ekki . Þessi hross eru mjög hraust og lifa mjög lengi og þau fá að vera í umhverfi sem er hvað næst þeirra náttúrulega atferli þannig að út frá dýravelferð hafa þessar hryssur það mjög gott ef að það er farið vel með þær og ekki tekið of mikið blóð úr þeim.
Matvælastofnun hefur vísað rannsókn á blóðtöku hryssna til lögreglu. Í kjölfar myndbirtinga erlendra dýraverndarsamtaka.
Við fögnum því að þetta mál sé rannsakað og viljum að þeim aðilum sem urðu uppvísir að því að fara illa með dýr sé refsað fyrir það.
Ef banna á blóðtöku hryssna alveg ætti allt eins að banna allt búfjárhald á Íslandi segir formaður Dýraverndarsambands Íslands. Mikilvægt sé þó að refsa fyrir illa meðferð á dýrum.